รัฐบาลไทย-ข่าวทำเนียบรัฐบาล-กระทรวงเกษตรฯ เปิดสัมมนาขับเคลื่อนการขจัดความหิวโหยของประเทศไทย
วันพฤหัสบดีที่ 29 มีนาคม 2561
กระทรวงเกษตรฯ เปิดสัมมนาขับเคลื่อนการขจัดความหิวโหยของประเทศไทย
กระทรวงเกษตรฯ เปิดสัมมนาขับเคลื่อนการขจัดความหิวโหยของประเทศไทยหวังสร้างความมั่นคงทางอาหารตามเป้าหมายการดําเนินงานในภูมิภาคเอเชียและแปซิฟิก
นายระพีภัทร์จันทรศรีวงศ์ผู้ช่วยปลัดกระทรวงเกษตรและสหกรณ์ เป็นประธานพิธีเปิดการสัมมนาหน่วยงานที่เกี่ยวข้องกับการดําเนินงานขับเคลื่อนการขจัดความหิวโหย ของประเทศไทย(Zero Hunger Challenge Thailand)ซึ่งกระทรวงเกษตรและสหกรณ์ โดยสํานักการเกษตรต่างประเทศ ในฐานะสํานักเลขาธิการคณะกรรมการประสานงานกับองค์การอาหารและการเกษตรแห่งสหประชาชาติ (เอฟเอโอ) และการเกษตรต่างประเทศ และสํานักงานองค์การอาหารและเกษตรแห่งสหประชาชาติ ประจําภูมิภาคเอเชียและแปซิฟิก ได้ร่วมกันจัดขึ้น เพื่อจัดทําแนวทางและผลักดันการดําเนินงานขับเคลื่อนและการขจัดความหิวโหยในประเทศไทยให้เป็นรูปธรรมโดยมี นายจอง จินคิม รองผู้แทนเอฟเอโอ ประจําภูมิภาคเอเชียและแปซิฟิก และ ดร.ยุคล ลิ้มแหลมทอง อดีตรองนายกรัฐมนตรี และอดีตรัฐมนตรีว่าการกระทรวงเกษตรและสหกรณ์ เข้าร่วม ณ โรงแรมพูลแมน คิง เพาเวอร์ รางนา กรุงเทพฯ โดยกล่าวว่าโครงการ Zero Hunger Challenge ได้เปิดตัวอย่างเป็นทางการระหว่างการประชุมคณะกรรมาธิการเศรษฐกิจและสังคมแห่งสหประชาชาติ หรือ การประชุม UN ESCAP ครั้งที่ 69 ณ กรุงเทพฯ ตั้งแต่เดือนเม.ย.2556 เพื่อเป็นจุดเริ่มต้นการให้ความช่วยเหลือและสนับสนุนการดําเนินงานโครงการเพื่อขจัดความอดอยากหิวโหยในภูมิภาคเอเชียและแปซิฟิก โดยประเทศไทยได้เข้าร่วมโครงการเมื่อวันที่ 12 เม.ย. 2559 ซึ่งคณะรัฐมนตรีมีมติมอบหมายให้กระทรวงเกษตรและสหกรณ์เป็นหน่วยงานหลัก และมีหลายหน่วยงานที่เกี่ยวข้องให้การสนับสนุน
ทั้งนี้ พระบาทสมเด็จพระเจ้าอยู่หัวภูมิพลอดุลยเดช บรมนาถบพิตร และพระบรมวงศานุวงศ์ทรงให้ความสําคัญกับการกินดีอยู่ดีของราษฎรและผู้ยากไร้มาโดยตลอด ดังที่สมเด็จพระเทพรัตนราชสุดาฯ สยามบรมราชกุมารีทรงดําเนินโครงการหลายโครงการเพื่อช่วยลดความหิวโหยมาตั้งแต่ปี 2523 เช่น โครงการเกษตรเพื่ออาหารกลางวัน ซึ่งเป็นโครงการที่ได้รับการยอมรับในระดับนานาชาติ จนกระทั่งเอฟเอโอ ได้ทูลเกล้าถวายตําแหน่งทูตพิเศษด้านขจัดความหิวโหยสําหรับภูมิภาคเอเชียและแปซิฟิกแด่สมเด็จพระเทพรัตนราชสุดาฯ สยามบรมราชกุมารี เมื่อเดือนต.ค.2559 และปัจจุบันพระองค์ได้มีพระราชดําริให้ดําเนินโครงการความร่วมมือกับประเทศเพื่อนบ้าน เช่น ลาว พม่า และ กัมพูชาอีกทั้งการเข้าถึงอาหารอย่างเพียงพอของประชากรทุกคนเป็นหนึ่งในเป้าหมายการดําเนินงานเพื่อขจัดความหิวโหยของไทย โดยปัจจัยสําคัญที่สุดที่ส่งเสริมให้มีอาหารที่เพียงพอ คือ การบริหารจัดการทรัพยากรการผลิตที่ดีทั้งดินและน้ํา โดยโครงการตามแนวพระราชดําริเพื่อแก้ไขปัญหาด้านดินในฐานะทรัพยากรต้นกําเนิดอาหารของพระบาทสมเด็จพระปรมินทรมหาภูมิพลอดุลยเดช บรมนาถบพิตรเป็นที่ประจักษ์ในระดับนานาชาติ จึงทําให้เอฟเอโอ มีมติเมื่อปี 2555 ให้วันที่ 5 ธันวาคมของทุกปี ซึ่งตรงกับวันคล้ายวันพระราชสมภพของพระบาทสมเด็จพระปรมินทรมหาภูมิพลอดุลยเดช บรมนาถบพิตร เป็น "วันดินโลก" และประเทศไทยยังได้รับความไว้วางใจจากประเทศสมาชิกลงมติเห็นชอบให้ดํารงตําแหน่งประธานคณะกรรมการอํานวยการและเลขานุการกลุ่มความร่วมมือด้านดินระดับภูมิภาคเอเซีย (Asian Soil Partnership: ASP) ซึ่งไทยจะดํารงตําแหน่งประธานวาระแรกเป็นเวลา 3 ปี คือ พ.ศ.2559-2561
“กระทรวงเกษตรและสหกรณ์ ได้ให้ความสําคัญกับการบริหารจัดการทรัพยากรดินและน้ําเพื่อสร้างความมั่นคงทางอาหาร และเน้นย้ําเรื่องการผลิตอาหารที่ปลอดภัย มีมาตรฐาน รวมทั้งการส่งเสริมให้เกษตรกรพึ่งพาตนเองได้ ผ่านโครงการไทยนิยมยั่งยืนของกระทรวงเกษตรและสหกรณ์ อาทิเช่น โครงการเพิ่มทักษะอาชีพให้แก่เกษตรกรสําหรับเกษตรกรผู้มีรายได้น้อย การปรับเปลี่ยนพื้นที่ไม่เหมาะสมในการปลูกข้าวเพื่อผลิตสินค้าเกษตรอื่นที่เหมาะสม การลดการใช้สารเคมีทางการเกษตรและส่งเสริมเกษตรอินทรีย์ เป็นต้น โดยมุ่งหวังว่าประชาชนคนไทยทุกคนจะมีอาหารที่ปลอดภัย เพียงพอ เกษตรกรรายย่อยมีรายได้และผลผลิตเพิ่มขึ้น และมีความมั่นคงทางอาหาร ตามเป้าหมายการดําเนินงานในภูมิภาคเอเชียและแปซิฟิก” นายระพีภัทร์ กล่าว
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai